projecte-aina/catalan_government_crawling huggingface dataset:
Les síndromes de sensibilització central (SSC) –fibromiàlgia, síndrome de fatiga crònica i síndrome de sensibilitat química múltiple– són patologies cròniques, d'origen desconegut i, en un gran nombre de pacients, especialment invalidants.
Les principals dificultats identificades en l'atenció a aquestes malalties són: el llarg període des que es presenten els primers símptomes fins al diagnòstic, la complexitat de l'abordatge, la necessitat de criteris consensuats d'avaluació del funcionament de les unitats hospitalàries especialitzades i la manca de coneixement que té la societat sobre aquestes afectacions.
El Departament de Salut, d'acord amb la proposta del Comitè Científic Assessor en les SSC, ha proposat orientar l'atenció a les persones afectades per les SSC en els eixos següents: conscienciació de la població general sobre aquestes malalties i desestigmatitzar-les, impulsar accions formatives dirigides a tots els professionals implicats en l'abordatge de les SSC, especialment en l'àmbit de l'atenció primària.
Informació relacionada al Canal Salut
A aquest efecte, s'ha elaborat el Pla operatiu d'atenció a les persones afectades per les SSC, que estableix els criteris generals de reordenació dels serveis i la flexibilitat necessària per adaptar-se a les peculiaritats de cada territori, tot garantint l'accés equitatiu i la continuïtat assistencial en els diferents nivells i dispositius.
El Pla defineix els objectius i les característiques del model assistencial, com són els elements de gestió territorial compartits; les orientacions per a la millora de la capacitat resolutiva –la integració de l'atenció a les persones afectades per les SSC i l'organització del suport per a l'atenció– i les orientacions per a l'organització de les unitats d'expertesa; els criteris de planificació, el seguiment i avaluació del Pla, i d'altres aspectes.
També ha elaborat la instrucció 08/2017 que estableix la Sectorització territorial de les unitats d'expertesa que ja han passat el procés d'idoneïtat.
La rehabilitació mèdica s'orienta a recuperar una habilitat o funció que s'havia deteriorat o perdut a causa d'una malaltia o d'un traumatisme.
La rehabilitació comprèn activitats educatives, preventives i rehabilitadores, ajudes tècniques i fàrmacs, encaminats a facilitar, mantenir o retornar el major grau de capacitat funcional i independència possible de l'individu segona la causa i el seu estat funcional.
Per accedir als serveis de rehabilitació és indispensable la indicació d'un professional de la xarxa sanitària pública.
Les activitats de rehabilitació les duen a terme equips multidisciplinaris que actuen sota la responsabilitat d'un metge especialista en medicina física i rehabilitació, i inclouen l'aplicació de totes les tècniques que s'escaiguin en cada cas.
Els professionals que els componen actuen de manera coordinada entres ells i amb els professionals de l'entorn assistencial de l'equip.
El metge especialitat en medicina física i rehabilitació establirà la pauta terapèutica i la modalitat de rehabilitació, que podrà ser ambulatòria o domiciliària.
Els serveis de rehabilitació formen part de la Cartera comuna bàsica, que són els serveis assistencials coberts de manera completa per finançament públic.
Pla de rehabilitació de Catalunya
La rehabilitació es duu a terme majoritàriament en la modalitat d'atenció ambulatòria, que consisteix en el desenvolupament de les activitats de rehabilitació en centres i establiments sanitaris per a persones que no estan en règims d'internament o hospitalització parcial.
És la rehabilitació que es fa, per exemple, durant l'hospitalització d'una patologia aguda, o en un hospital de dia.
Consisteix en el desenvolupament de les activitats de rehabilitació en el domicili de la persona degut a circumstàncies clíniques de la mateixa malaltia o per l'existència de factors que impedeixen o desaconsellen el desplaçament a un centre.
L'Organització Catalana de Trasplantaments (OCATT) és un organisme dependent del Departament de Salut de la Generalitat de Catalunya.
L'OCATT és responsable de planificar, regular, coordinar i avaluar les activitats relacionades amb la donació, extracció, conservació, distribució, intercanvi i trasplantament d'òrgans, teixits i cèl·lules.
Es realitzen trasplantaments d'òrgans sòlids (ronyó, fetge, cor, pulmó, pàncrees i intestí), i també de teixit osteotendinós, pell, vàlvules cardíaques, vasos sanguinis, teixit ocular i cèl·lules progenitores de l'hemopoesi, entre d'altres.
Per obtenir més informació sobre la donació i el trasplantament d'òrgans i teixits visiteu el canal temàtic de Donació i Trasplantament o truqueu al telèfon 93 339 83 03.
Els serveis de nefrologia són els encarregats de dur a terme la prevenció, el diagnòstic i la prescripció del tractament de la insuficiència renal crònica, indicant el més adequat per a cada pacient.
L'assistència de menor complexitat es presta a les unitats d'assistència nefrològica.
El tractament substitutiu dialític es realitza als centres de diàlisi, amb una àmplia distribució pel territori que garanteix l'accessibilitat geogràfica a tots els malalts.
En casos de desplaçaments és important consultar la Unitat d'Atenció al Ciutadà de la vostra regió sanitària que us indicarà els tràmits que cal realitzar.
Informació relacionada al Canal Salut
El peu diabètic és una complicació d'una malaltia vascular i neuropàtica crònica que poden patir les persones amb diabetis i que pot tenir conseqüències greus com les ulceracions, i fins i tot pot arribar a necessitar amputacions.
Quan es diagnostica a l'atenció primària o a l'especialista, es deriva cap a un professional de podologia, que es pot triar d'entre els de l'àmbit territorial del pacient.
Es té dret, en principi, a tres visites anuals, però se'n poden aprovar de noves si la patologia ho necessita.
Informació relacionada al Canal Salut
Són tractaments amb aliments dietètics destinats a usos mèdics especials per a pacients que pateixen determinats trastorns metabòlics congènits d'hidrats de carboni i aminoàcids establerts en ordre ministerial.
Els han de prescriure els metges especialistes corresponents i han d'estar inscrits al registre general sanitari d'aliments com a 'Aliments dietètics destinats a usos mèdics especials'.
El CatSalut us ofereix la possibilitat de fer consultes, resoldre dubtes i realitzar determinats tràmits per telèfon i a través d'Internet.
D'aquesta manera, us estalvieu desplaçaments i esperes i, alhora, contribuïu a evitar una sobrecàrrega innecessària del sistema de salut.
EL 061/Salut Respon és un servei d'atenció telefònica i en línia que podeu fer servir sempre que tingueu un dubte, una consulta o un problema de salut que no sigui una emergència.
Amb una trucada al 061, podeu rebre informació sobre els serveis i les prestacions sanitàries, sol·licitar assistència, consultar la localització del centre d'atenció primària (CAP) assignat o aclarir dubtes sobre el tractament que us han indicat.
També podeu informar-vos sobre tràmits administratius o sobre gestions relacionades amb la targeta sanitària individual.
Darrere d'aquest telèfon hi ha un equip format per teleoperadors i professionals d'infermeria que us atendrà per respondre les vostres sol·licituds les 24 hores del dia i els 365 dies de l'any.
També teniu l'opció de fer la vostra consulta a través del formulari en línia disponible.
En aquest cas, rebreu la resposta per telèfon, habitualment abans de 24 hores, tot i que per aquelles qüestions més complexes el temps màxim de resposta pot arribar a ser de cinc dies laborables.
Podeu també accedir-hi a través del xat, servei de consulta i d'informació general a temps real.
061/Salut Respon és un servei gestionat per l'empresa pública SEM, Sistema d'Emergències Mèdiques, SA.
Per programar una visita amb el metge de capçalera i el pediatre, podeu demanar hora trucant per telèfon al centre d'atenció primària (CAP) que tingueu assignat o, en la majoria de centres, sol·licitar la visita per Internet.
A través de Tràmits Gencat podeu realitzar diferents gestions relacionades amb l'assistència sanitària, com ara canviar de centre d'atenció primària, de metge de capçalera o pediatre, sol·licitar la targeta sanitària individual o demanar una segona opinió mèdica.
Segons el nivell de cobertura sanitària, es té dret al finançament d'una part del cost dels medicaments, o del cost total en alguns casos.
També hi ha els medicaments d'aportació reduïda, marcats amb un precinte diferenciat, dels quals només cal abonar el 10% del preu.
El sistema sanitari públic finança els medicaments dispensats amb recepta oficial sempre que no superin el preu de referència, que és el preu màxim establert per a cada conjunt de medicaments, fixat per ordre ministerial.
Actualment, hi ha més de 4.000 medicaments sotmesos al sistema de preus de referència.
Cada conjunt de medicaments inclou, com a mínim, un de genèric.
Els medicaments genèrics tenen la mateixa composició que els equivalents amb marca comercial, passen els mateixos controls de fabricació i mai superen el preu de referència.
Aquests medicaments suposen un estalvi important per a qui els compra.
L'1 de juliol de 2012 va entrar en vigor l'actual model de copagament farmacèutic, en el marc de les mesures aprovades pel Govern espanyol i publicades al Reial decret llei 16/2012 de mesures urgents per garantir la sostenibilitat del Sistema Nacional de Salut.
Aquest model de copagament comporta la introducció de canvis en l'aportació econòmica que la ciutadania ha d'abonar quan retiri un medicament a la farmàcia amb una recepta del CatSalut.
Les persones que tenen previst desplaçar-se a una altra comunitat autònoma tenen garantida l'atenció farmacèutica de cobertura pública, sempre que es compleixin els requisits necessaris.
Això vol dir que poden recollir a les oficines de farmàcia de la comunitat autònoma de destí la medicació que els han prescrit a la seva comunitat autònoma d'origen mitjançant la recepta electrònica.
D'aquesta manera, ja no s'han de preocupar de recollir els medicaments abans de marxar i només han d'endur-se els que estan prenent en aquell moment.
Com a conseqüència, s'evita el transport inadequat dels medicaments, que en pot perjudicar la conservació, i el tractament és més fàcil de complir perquè se'n millora l'accés.
Requisits per recollir la medicació prescrita a Catalunya a les oficines de farmàcia d'altres comunitats autònomes:
Requisits per recollir la medicació prescrita a altres comunitats autònomes a les oficines de farmàcia de Catalunya:
En quins casos NO ES POT recollir la medicació prescrita ni a Catalunya ni a altres comunitats autònomes a les oficines de farmàcia?
Si durant la seva estada a Catalunya, el pacient necessita ser atès pel sistema sanitari públic i se li prescriu una medicació, aquesta prescripció haurà de ser amb recepta en paper.
Si el pacient perd la medicació o l'envàs s'ha fet malbé i no disposa de cap prescripció electrònica disponible, també haurà d'anar al metge perquè li faci una recepta en paper.
La recepta electrònica ja funciona a tots els centres d'atenció primària, hospitals de la xarxa pública i a totes les farmàcies de Catalunya.
A més, es continua desplegant a la resta d'àmbits.
Quan el metge o metgessa us prescriu un tractament, us lliura el Pla de medicació, un full on consta el nom del medicament, la dosi, la freqüència de l'administració i el temps previst del tractament.
A més, pot afegir els comentaris que siguin necessaris per ajudar-vos a resoldre qualsevol dubte sobre com prendre els medicaments.
El Pla de medicació també incorpora el cost estimat del tractament i això permet tenir un major coneixement dels costos que es produeixen en l'atenció sanitària.
A la farmàcia cal portar el Pla de medicació més recent i la targeta sanitària.
A través del programa informàtic, podran consultar el tractament i lliurar-vos els medicaments necessaris.
Durant la vigència del Pla de medicació, es poden recollir els medicaments a mesura que es van necessitant, quan està a punt d'acabar-se l'envàs anterior, sense necessitat de tornar al CAP.
Quan s'acaba la vigència del tractament que figura al Pla de medicació, cal tornar al centre de salut perquè revisin el tractament i valorin si cal mantenir-lo, si s'ha de canviar o si es pot considerar finalitzat.
Davant de qualsevol dubte, el 061 CatSalut Respon us ajudarà.
La recepta electrònica s'utilitza per prescriure tres tipus de tractaments:
Hi ha algunes situacions en què encara no es pot fer ús de la recepta electrònica:
Les persones diagnosticades de la sida pels serveis sanitaris amb contracte o conveni amb el CatSalut poden sol·licitar l'acreditació de malaltia crònica.
Aquesta acreditació els permet adquirir medicaments a un preu més reduït (un 10% del preu de venda al públic fins a un màxim de 4,24 euros) mitjançant una recepta mèdica oficial, on el metge o metgessa els posarà un segell amb la inscripció 'campanya sanitària'.
Aquest segell no es pot utilitzar en el cas d'aquelles persones que es troben en fase de tramitació de l'acreditació de malaltia crònica i molt menys aquelles a les quals s'ha denegat la concessió d'aquest document o que ni tan sols l'han sol·licitada.
No s'hi troben inclosos els medicaments antiretrovirals ni d'altres que es proporcionen de forma gratuïta als hospitals on aquestes persones malaltes són ateses.
Aquesta acreditació la concedeix el Programa per a la prevenció i assistència de la sida del Departament de Salut.
L'imprès per demanar-la es pot trobar als centres, serveis i establiments sanitaris de la xarxa sanitària pública de Catalunya i les oficines de les regions sanitàries del CatSalut.
L'imprès es compon de dos apartats clarament diferenciats: "Dades que ha d'emplenar la persona sol·licitant" i "Dades que ha d'emplenar el centre sanitari".
En aquest últim apartat, el professional que atén la persona malalta certifica que es tracta d'un cas de sida i indica la data des de la qual en té constància.
Una vegada emplenat, cal introduir l'imprès en un sobre de franqueig concertat o en qualsevol altre i remetre'l a l'adreça: Servei Català de la Salut (CatSalut), PPAS (Departament de Salut), Apartat de correus núm. 143 FD, 08080 Barcelona.
Aquest imprès no es pot utilitzar per demanar l'acreditació de malalties cròniques diferents de la sida.
Les altres patologies que es beneficien a l'Estat espanyol de la campanya sanitària es troben regulades pels seus decrets i instruccions corresponents.
El termini per respondre les sol·licituds és de 3 mesos, com a màxim, a partir del dia en què arriben al Programa per a la prevenció i assistència de la sida des de l'apartat de correus.
En cas que l'imprès estigui mal emplenat i no es trobin elements essencials per a la concessió de la prestació, aquest termini quedarà aturat fins a la resolució de les incidències.
L'acreditació de malaltia crònica és vàlida durant 5 anys, a tot el territori espanyol.
Transcorregut aquest període de temps, la persona beneficiària de la prestació ha de demanar la seva renovació.
Reial decret 1867/1995, de 17 de novembre, sobre prestacions farmacèutiques a malalts de sida, que a Catalunya es desenvolupa mitjançant la Instrucció 02/2006 del Servei Català de la Salut, d'1 de juny de 2006.
Hi ha una gran varietat de productes farmacèutics a més d'aquells que obtenim en les oficines de farmàcia mitjançant recepta electrònica:
Les fórmules magistrals són medicaments segons prescripció facultativa d'un metge.
Per poder ser finançades pel sistema públic de salut, només s'accepten les receptes fetes per un metge de la xarxa sanitària pública.
Han d'estar preparades per un farmacèutic o sota la seva direcció, s'han de dispensar en una farmàcia o servei farmacèutic i han d'incloure el nom del professional que l'ha preparat, la identificació de la fórmula i la informació d'ús i conservació.
Aquests medicaments estan destinats exclusivament al pacient per al qual el metge ha fet la prescripció.
Els TAC són productes de prestació farmacèutica indicats per a tractaments de malalties rares o poc freqüents, medicaments de teràpies avançades o els que només tenen aprovació per tractar determinats casos molt complexos.
Els tractaments farmacològics d'alta complexitat definits pel CatSalut inclouen:
Per garantir la seguretat i l'eficàcia de tots aquests medicaments, se'n fa un seguiment especial.
El Consell Assessor de Tractaments Farmacològics d'Alta Complexitat, format per professionals de prestigi i experiència reconeguda, assessora en l'administració d'aquests tractaments.
Per a persones que pateixen determinats trastorns metabòlics congènits.
Per a pacients als quals no és possible cobrir les necessitats nutricionals amb aliments d'ús ordinari.
L'atenció urgent és un dels serveis més visibles que ofereix qualsevol sistema sanitari públic.
Per la seva naturalesa de demanda de salut més o menys abrupta i el grau d'incertesa que pateix el ciutadà quan consulta, la qualitat del servei i la percepció que en té la persona prové d'una suma molt específica entre la capacitat de resolució, la seguretat clínica, el tracte interpersonal, la gestió del temps i el confort.
Atesa la proximitat dels serveis d'atenció a la demanda urgent, la seva qualitat és un dels principals factors generadors de confiança en el sistema sanitari d'un país i modula l'ús que la ciutadania fa d'aquests serveis.
L'actual realitat sociodemogràfica, amb la població cada vegada més envellida i amb majors desigualtats econòmiques, i els canvis en les necessitats de salut de la població, han portat a un augment de la utilització dels serveis d'urgències.
Aquest context fa necessària l'adaptació dels serveis d'atenció continuada i urgent, organitzants a través d'una xarxa integrada que permeti donar resposta efectiva a les necessitats de la població.
El Departament de Salut i el Servei Català de la Salut, seguint el mandat del Pla de Govern, consideren la necessitat d'ordenar l'atenció continuada i urgent a Catalunya una prioritat estratègica, i el PLANUC és l'eina que permetrà donar-hi resposta.
El Pla proposa un procés de transformació de la xarxa profundament complex, per la multiplicitat d'actors que hi intervenen, i obligatòriament progressiu, per la necessitat que implica de reorientar els dispositius que l'integren, amb un únic objectiu: fer de les persones, amb els seus valors i les seves expectatives, l'autèntic centre de gravetat de la xarxa d'atenció urgent i continuada del sistema de salut català.
Són centres d'urgències d'atenció primària (CUAP).
Obren les 24 hores, cada dia de l'any, tot i que en alguns territoris estan oberts 12 hores.
A la majoria dels CUAP poden fer analítiques i radiografies.
Resolen els problemes de salut urgents de baixa i mitjana complexitat.
L'atenció urgent es resol abans als CUAP que a les urgències dels hospitals, on sempre tenen preferència els pacients amb urgències de risc vital.
Necessitat de múltiples exploracions i estabilitat fisiològica
Necessitat d'exploració i diagnòstic
Visita que podria realitzar-se amb cita prèvia o bé a urgències del CAP
Els nivells 4 i 5 solen ser problemes de salut que no són una urgència i que poden ser atesos als centres d'atenció primària.
El sistema sanitari públic estableix diferents recursos i circuits per tal de donar resposta a la demanda d'atenció immediata de la ciutadania.
Aquesta demanda es concreta en diferents situacions que requereixen una resposta assistencial diferent (des de les situacions amb risc vital per a la persona afectada fins a demandes d'urgències lleus).
L'atenció d'urgència es duu a terme pels dispositius de l'atenció primària i hospitalària, així com a través del telèfon 061 /Salut Respon que és un servei d'urgències d'accés directe a tot el país, les 24 hores del dia, els 365 dies de l'any.
Els professionals dels centres d'atenció primària (CAP) i dels consultoris locals, us ajuden a resoldre la majoria de problemes de salut en el seu horari habitual.
Recordeu que molts d'aquests centres tenen atenció continuada fora d'aquest horari habitual i els caps de setmana i que, per tant, si teniu un problema de salut imprevist us podeu adreçar al que tingueu assignat.
També, a molts indrets del territori es disposa de centres d'urgències d'atenció primària que estan oberts les 24 hores del dia.
Centres d'atenció primària, continuada i urgent trobareu una relació d'aquests centres de tot el territori de Catalunya, amb els horaris habituals i els d'atenció continuada.
En el cas que tingueu un problema de salut i creieu que necessiteu una atenció sanitària urgent, el Departament de Salut us recomana que truqueu primer al 061/Salut Respon, on metges i infermers us assessoraran sobre què cal fer en cada situació i us oferiran consells de salut; també us informaran sobre a quin centre us podeu adreçar i, si cal, us enviaran un professional sanitari a domicili o una ambulància.
En definitiva, trucant al 061 podreu evitar-vos temps d'espera i desplaçaments innecessaris, ja que sempre us orientaran perquè acudiu, si cal, a un centre sanitari que s'adeqüi al vostre problema de salut.
En cas d'emergència, telefoneu al 112.
L'atenció sociosanitària comprèn el conjunt de cures destinades a aquelles persones malaltes, generalment amb caràcter crònic, i persones amb discapacitat que, per les seves característiques especials, poden beneficiar-se de l'actuació simultània dels serveis sanitaris i socials per potenciar la seva autonomia, pal·liar les seves limitacions o sofriments i facilitar la seva reinserció social.
Inclou l'atenció a les persones amb demència, l'atenció a les persones amb malaltia neurològica que pot cursar amb discapacitat, l'atenció a la gent gran i l'atenció a les persones amb malaltia avançada terminal i les cures pal·liatives.
Els professionals que integren la xarxa sociosanitària presten doncs, una atenció integral, interdisciplinar i geriàtrica, si s'escau, que respon a totes les necessitats de la persona, respectant i promocionant, en la mesura del possible, la capacitat autònoma de les persones, potenciant la permanència en el seu domicili.
Aquesta xarxa sociosanitària ofereix serveis d'internament i d'altres serveis que són alternatius a l'hospitalització per a persones que no requereixen l'ingrés.
Els equips d'atenció primària, i especialment els treballadors socials, us poden informar de quin d'aquests serveis teniu al vostre abast.
Aquests serveis s'ofereixen a través dels centres sociosanitaris o a través d'unitats sociosanitàries ubicades en hospitals d'aguts o en hospitals psiquiàtrics.
Els centres sociosanitaris són espais assistencials dotats de l'estructura i del personal necessari per a l'atenció continuada de persones amb malalties o processos crònics que presenten diferents nivells de dependència funcional i diversos graus de complexitat clínica i que no poden ser ateses al seu domicili.
Aquests serveis d'internament inclouen:
Aquests serveis es presten a través dels hospitals de dia i dels diferents equips de valoració i suport orientats al tractaments dels pacients sense necessitat de l'ingrés hospitalari.